20.1.2023
SK
Úradný vestník Európskej únie
C 20/5
PRIJALA TOTO ODPORÚČANIE:
KAPITOLA I: CIEĽ, ROZSAH PÔSOBNOSTI A STANOVENIE PRIORÍT
1.
V tomto odporúčaní sa stanovuje súbor cielených opatrení na úrovni Únie a na vnútroštátnej úrovni, ktoré majú na dobrovoľnom základe podporiť a zvýšiť odolnosť kritickej infraštruktúry so zameraním na kritickú infraštruktúru so značným cezhraničným významom a v identifikovaných kľúčových odvetviach, ako je energetika, digitálna infraštruktúra, doprava a vesmír.
Tieto cielené opatrenia zahŕňajú lepšiu pripravenosť, posilnenú reakciu a medzinárodnú spoluprácu.
2.
Informácie zdieľané v záujme plnenia cieľov toho odporúčania, ktoré sú dôverné podľa pravidiel Únie a vnútroštátnych pravidiel, ako aj podľa pravidiel dôvernosti v obchode, by sa mali vymieňať s Komisiou a inými príslušnými orgánmi len vtedy, ak je táto výmena potrebná na účely správneho uplatňovania tohto odporúčania.
Toto odporúčanie nemá vplyv na ochranu základných záujmov národnej bezpečnosti, verejnej bezpečnosti či obrany členských štátov a od žiadneho členského štátu by sa nemalo očakávať, že bude zdieľať informácie, ktoré sú v rozpore s týmito záujmami.
KAPITOLA II: ZVÝŠENÁ PRIPRAVENOSŤ
Opatrenia na úrovni členských štátov 3.
Keď členské štáty aktualizujú svoje posúdenia rizík alebo existujúce rovnocenné analýzy, mali by zvážiť prístup zohľadňujúci všetky riziká v súlade s vyvíjajúcou sa povahou súčasných hrozieb pre ich kritickú infraštruktúru, najmä v identifikovaných kľúčových odvetviach a podľa možnosti vo všetkých odvetviach, na ktoré sa vzťahuje pripravovaný nový právny rámec uplatniteľný na kritické subjekty.
4.
Členské štáty sa vyzývajú, aby urýchlili prípravné práce a podľa možnosti prijali opatrenia na zvýšenie odolnosti, ako sa stanovuje v pripravovanom právnom rámci uplatniteľnom na kritické subjekty, s osobitným dôrazom na spoluprácu a výmenu relevantných informácií medzi členskými štátmi a s Komisiou, na identifikáciu kritických subjektov so značným cezhraničným významom a na posilnenie podpory identifikovaných kritických subjektov s cieľom zlepšiť ich odolnosť.
5.
Členské štáty by mali podporovať odbornú prípravu a cvičenia expertov, ako aj vzájomnú výmenu najlepších postupov a získaných skúseností medzi expertmi.
Členské štáty by mali nabádať expertov, aby sa zúčastňovali na existujúcich vnútroštátnych aj medzinárodných platformách odbornej prípravy, napríklad v rámci mechanizmu Únie v oblasti civilnej ochrany.
6.
Členské štáty by mali nabádať a podporovať prevádzkovateľov kritickej infraštruktúry aspoň v odvetví energetiky, aby vykonávali záťažové testy podľa zásad spoločne dohodnutých na úrovni Únie, ak sú prospešné.
Pomocou týchto stresových testov by sa mala posúdiť odolnosť kritickej infraštruktúry voči antagonistickým hrozbám súvisiacim s ľudskou činnosťou.
Členské štáty by sa preto mali snažiť identifikovať príslušnú kritickú infraštruktúru, ktorá sa má testovať, a čo najskôr, najneskôr však do konca prvého štvrťroku 2023, konzultovať s prevádzkovateľmi príslušnej kritickej infraštruktúry.
Okrem toho by členské štáty mali podporovať prevádzkovateľov kritickej infraštruktúry, aby vykonali tieto testy čo najskôr a snažili sa ich dokončiť do konca roka 2023, a to v súlade s vnútroštátnym právom.
Rada má v úmysle posúdiť aktuálny stav záťažových testov do konca apríla 2023.
7.
Vzhľadom na rýchlo sa vyvíjajúce hrozby pre kritickú infraštruktúru má zachovanie vysokej úrovne jej ochrany zásadný význam.
Členské štáty sa nabádajú, aby vyčlenili dostatočné finančné zdroje na posilnenie kapacít svojich príslušných vnútroštátnych orgánov a podporovali ich, aby boli schopné zvýšiť odolnosť kritickej infraštruktúry.
Členské štáty sa takisto nabádajú, aby vyčlenili dostatočné finančné zdroje pre orgány zodpovedné za riadenie rozsiahlych kybernetickobezpečnostných incidentov, podporovali ich a zabezpečili plnú mobilizáciu ich jednotiek pre riešenie počítačových bezpečnostných incidentov (CSIRT) a príslušných orgánov v rámci siete jednotiek CSIRT a siete EU-CyCLONe.